બાબરી મસ્જિદ – રામ- જન્મભૂમિ વિવાદ કેસમાં વિવાદાસ્પદ જમીનની માલિકી નક્કી કરવા અંગે દેશની સુપ્રીમ કોર્ટ આગામી 14 માર્ચના દિને કેસની સુનાવણી હાથ ધરશે એમ આજે વડી અદાલત દ્વારા જણાવવવામાં આવ્યું હતું. આજે 8 ફેબ્રુઆરીના દિવસે કેસની રજૂઆત દરમિયાન સંબંધિત પક્ષો દ્વારા જરૂરી દસ્તાવેજ તેમજ અનુવાદના પાના પેશ કરવામાં આવ્યા નહોતા. સુપ્રીમ કોર્ટના વડા ન્યાયાધીશ શ્રી દીપક મિશ્રા તેમજ અન્ય બે ન્યાયાધીશો – અશોક ભૂષણ અને એસ એ નઝીરનની બનેલી બેન્ચ દ્વારા આ સુનાવણી હાથ ધરવામાં આવી રહી છે. સુપ્રીમ કોર્ટે જણાવ્યું હતુંકે, આ વિષય અતિ સંવેદનશીલ હોવાથી ખૂબ જ ગંભીરતા રાખીને એ હાથ ધરવો અનિવાર્ય છે. સુપ્રીમ કોર્ટે કેસ સાથે સંકળાયેલા તમામ પક્ષકારોને તાકીદ કરી છે કે, કેસ સાથે સંબંધિત તમામ દસ્તાવેજ ઉપલબ્ધ કરી લેવામાં આવે. જેથી કેસની સુનાવણી ટાળી શકાય નહિ.